Potvrdením návratu sa zase zníži potreba toho, aby verejné orgány investovali zdroje do nájdenia neregulárnych migrantov, ktorí v skutočnosti už opustili EÚ. V prípade štátneho príslušníka tretej krajiny, ktorého odchod nebol potvrdený, a na základe oznámenia zo SIS o tom, že lehota na dobrovoľný odchod uplynula, budú verejné orgány takisto vedieť, že sa musia prijať nadväzujúce opatrenia s cieľom nájsť príslušné osoby, zabezpečiť ich odsun a vydať zákaz vstupu v súlade s článkom 11 ods. 1 smernice 2008/115/ES. Tento systém poskytne členským štátom ďalší nástroj na plnenie si povinnosti prijať všetky potrebné opatrenia na zabezpečenie výkonu rozhodnutí o návrate účinným a primeraným spôsobom, v súlade s článkom 8 ods. 1 smernice 2008/115/ES. Účinnejšie sledovanie dodržiavania rozhodnutí o návrate vydaných na základe ustanovení, ktoré sú v súlade so smernicou 2008/115/ES, by pomohlo objasniť počet prípadov nesplnenia rozhodnutí, čo by podľa očakávaní mohlo viesť k väčšiemu počtu návratov a zákazov vstupu.

SIS teda pomôže poskytnúť spoľahlivejšie údaje a štatistiky o počte rozhodnutí o návrate vydaných v súlade s ustanoveniami, ktoré sú v súlade so smernicou 2008/115/ES, a o miere ich plnenia.

Zásadnou prekážkou úspešného návratu sú ťažkosti so zistením totožnosti neregulárnych migrantov a chýbajúcimi platnými cestovnými dokladmi vydanými treťou krajinou, do ktorej navrátilci smerujú. Neoprávnene sa zdržiavajúci štátni príslušníci tretích krajín môžu mať pri zadržaní a v priebehu konania o návrate v členskom štáte doklad totožnosti alebo cestovný doklad, ale neskôr sa týchto dokladov môžu zbaviť, aby zabránili návratu alebo aby sa neoprávnene presunuli do iného členského štátu. V týchto prípadoch môžu informácie o doklade totožnosti alebo cestovnom doklade, ktoré sú k dispozícii členskému štátu, ktorý ako prvý zadržal neoprávnene sa zdržiavajúceho štátneho príslušníka tretej krajiny, zjednodušiť zistenie jeho totožnosti a vydanie platného cestovného dokladu pre migrantov, ktorí utiekli do iného členského štátu, zo strany cieľovej tretej krajiny. Na tento účel je nevyhnutné umožniť prenos príslušných údajov, ktoré sú k dispozícii v SIS, príslušným orgánom tretích krajín za prísnych podmienok. Tento prenos musí byť obmedzený na informácie, ktoré sú nevyhnutne potrebné na zabezpečenie zistenia totožnosti migranta a opätovného vybavenia migranta dokumentmi, a musia sa pri ňom dodržať ustanovenia nariadenia (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, najmä ustanovenia kapitoly V uvedeného nariadenia, v ktorej sú stanovené podrobné pravidlá a podmienky prenosov osobných údajov do tretích krajín alebo medzinárodným organizáciám. Keď tento prenos vykonajú členské štáty, ktoré nezaznamenali informácie o doklade v zápise v SIS a nie sú majiteľmi týchto údajov, malo by sa vyžadovať predchádzajúce povolenie od členského štátu, ktorý zaznamenal informácie v SIS.

Týmto návrhom sa takisto zlepšia pravidlá o konzultačnom postupe, ktorý musia členské štáty dodržiavať, keď narazia na zápisy na účely návratu alebo chcú zaznamenať takéto zápisy, ktoré kolidujú s rozhodnutiami iných členských štátov, napríklad s platným povolením na pobyt. Týmito pravidlami by sa malo zabrániť výskytu sporných pokynov, ktoré môžu tieto situácie vyvolať, alebo by sa nimi mali vyriešiť, pričom by sa zároveň poskytli jasné usmernenia koncovým používateľom o opatreniach, ktoré treba v takých situáciách prijať, a orgánom členských štátov o tom, či by sa mal zápis vymazať.